Kristian Thulesen Dahl (DF), 2004-09-07:
Der nævnes nogle muligheder, som jo er klare muligheder, hvis man vil regulere inden for skattestoppet, altså at man før et valg klart definerer, hvad der gælder.
Det, der er vigtigt for os, helt afgørende for os, er, at man før et valg klart fortæller, og det er også et løfte til tidligere spørgere, hvad det er for en skattepolitik, man vil stå for i en efterfølgende valgperiode.
Der mener vi der er behov for et skattestop defineret som et skattestop, hvor man altså har lagt sig fast på noget, som man så vil flugte og følge i en valgperiode, som borgerne kan have tillid til og prøve os på. Nogle af de ting, man kan kigge på i forbindelse med en regulering inden for skattestoppet, er jo selvsagt, om afgifter er fastfrosset i kroner og øre-beløb, om de ikke skal være fastfrosset i kroner og øre-beløb, eller hvis de må hæves, om de så hæves til et bestemt beløb, der tager højde for noget efterslæb, der har været ved, at de ikke har været reguleret, men så er de fastfrosset i en ny fireårig periode.
Det er bare for at anskueliggøre, at der jo er rigtig mange måder at gøre det her på, og det kræver selvfølgelig en forhandling blandt de partier, der i givet fald før et valg vil vælge at være enige om definitionen på et skattestop, og hvordan man så præcis lægger sig fast.
Der har jeg altså desværre ikke i dag fantasi til at forestille mig, at det er hr. Henrik Sass Larsen og mig, der sætter os sammen og bliver enige forud for et valg om det her.
Jeg har en større tiltro
til, at det er regeringen og Dansk Folkeparti, der kan sætte sig sammen og blive enige om det her forud for et valg.
Det er jo paradoksalt, så kort tid der skal gå, fra man har regeringsmagten, til man ikke har den og fuldstændig ændrer retorik.
Det, der i sin tid, når vi sagde, at der var problemer inden for de ældreområdet, blev bagatelliseret af den tidligere socialdemokratiske regering, og som endda gik over i, at man på et tidspunkt brugte betegnelsen ældrebyrde,
er nu vendt fuldstændig på hovedet; nu hvor man ikke har regeringsansvaret, nu har det aldrig nogen sinde været så elendigt.
Det er fantastisk, som man på den måde kan forandre sin retorik.
Hvis man selv tror på, at man kan gå fra sort til hvidt eller hvidt til sort på så kort tid, uden at det bliver opdaget,
så tror jeg, fru Sandy Brinck må tro om.
Der er en del steder, hvor det fungerer godt, og der er mange steder, hvor der er mangler, og vores mulighed for at få indflydelse for at ændre det skal bruges optimalt.
Vi føler så, at der er et særskilt behov for, at nogle ældre, der økonomisk er utrolig klemt i dagligdagen, får en større håndsrækning ved hjælp af nogle penge direkte fra staten udbetalt til dem selv, som de kan bruge efter egne vurderinger, efter eget valg.
Derfor har vi sat fokus på ældrechecken, som var et begreb, der ikke fandtes, da Socialdemokratiet sad ved magten.
Da talte man jo om helt andre pakker, som i virkeligheden medførte besparelser over for de ældre.
Nu er det vendt om i finanslovsammenhæng.
Nu taler vi om, at der skal bruges flere penge, og der er det da helt fantastisk, at Socialdemokratiet efter så kort tid nu også kan finde ud af at foreslå, at der skal bruges flere penge på de ældre; det hørte vi ikke meget om i sin tid, da man havde regeringsmagten.
Altså jeg kommer altid meget gerne til en kop kaffe hos hr. Henrik Sass Larsen, meget gerne, både til en diskussion om det her emne og alle mulige andre emner og måske bare for at få en hyggesnak, det skal ikke skorte på det.
Det var alene i forhold til min tiltro til, at vi med det, SR har lagt frem om et skatteloft, ville kunne nå en forståelse.
Det har jeg svært ved at tro vi kan, for jeg ser i det en mulighed for fleksibilitet inden for valgperioden til at regulere lidt rundt på tingene, som man vil, og derfor bliver det jo uigennemskueligt for den enkelte borger, om skatten reelt bliver hævet i perioden.
Jeg har også set en efterfølgende diskussion, efter at man lancerede sit skatteloft, om, hvorvidt kommunernes skatter er omfattet, som de jo er i skattestoppet.
Det har man ikke rigtig kunnet finde ud af om de skulle være eller ikke være, og et af hovedproblemerne under SR-regeringen tidligere var jo, at kommuneskatterne steg forholdsvis meget. Derfor synes jeg altså ikke, der er givet antydning af, at det, vi forstår som det vigtige ved et skattestop, hvor borgerne kan have tillid til, at deres skat reelt ikke stiger, er indfriet med det skatteloft, der er kommet fra SR, tværtimod, og det er derfor, jeg ikke tror, at vi vil kunne finde hinanden i en aftale.
Jeg tror, at vi langt nemmere vil kunne finde en aftale med regeringen, hvis regeringen vælger forud for et kommende folketingsvalg at lytte og vælger at indlede drøftelser med os om en definition af et kommende skattestop.